3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ

  ผลิตภัณฑ์ถ่านหิน

ถ่านหินมีแหล่งกำเนิดตามธรรมชาติจากซากพืชที่ทับถมกัน และถูกย่อยสลายโดยปฏิกิริยาทางเคมี
ซึ่งบางครั้งเมื่อมีการเปลี่ยนแปลงตามธรรมชาติทำให้กระบวนการย่อยสลายหยุดชะงักลง
ซากพืชจะทับถมกันมากขึ้นและเมื่อใดที่มีการทรุดตัวของแผ่นดินหรือระดับน้ำในบริเวณนั้น ๆ สูงขึ้น
ทำให้ซากพืชจมลงใต้ระดับน้ำ แล้วถูกปิดทับโดยตะกอนหินดินทรายที่ถูกพัดพามากับน้ำ
และเมื่อตะกอนที่ปิดทับมีปริมาณมากขึ้นเรื่อย ๆ
ซากพืชเหล่านั้นจะถูกบีบอัดโดยน้ำหนักของตะกอนที่ปิดทับอยู่
ประกอบกับได้รับอิทธิพลของความร้อนที่เพิ่มสูงขึ้น ทำให้เกิดการเปลี่ยนแปลงทางเคมี
จนซากพืชเหล่านั้นกลายเป็นถ่านหินในที่สุด ซึ่งลักษณะของถ่านหินจะมีสถานะเป็นของแข็ง
ไม่มีรูปผลึกที่แน่นอน โดยทั่วไปมีสีเข้มตั้งแต่สีน้ำตาลถึงสีดำสนิท ประกอบด้วย คาร์บอน สารระเหย
ความชื้น และแร่ธาตุต่าง ๆ ด้วยประโยชน์ของถ่านหินที่สามารถนำมาใช้เป็นเชื้อเพลิงได้
ถ่านหินจึงเป็นทรัพยากรธรรมชาติที่มีคุณค่ามาก ในแง่ของการเป็นแหล่งพลังงานที่สำคัญ
และสามารถนำมาใช้ให้เกิดประโยชน์ในทางเศรษฐกิจได้เป็นอย่างดี

ถ่านหินสามารถจำแนกได้หลายระบบ แต่ระบบที่นิยมใช้กันมาก ได้แก่ การจำแนกถ่านหินตาม ค่า
rank ซึ่งเป็นการวัดค่าความสมบูรณ์ของการเปลี่ยนแปลงทางธรณีวิทยาที่กลายเป็นถ่านหิน ซึ่ง
American Society for Testing Materials (ASTM)
ได้กำหนดค่าสมบัติของถ่านหินเป็นเกณฑ์ในการจำแนกถ่านหินออกเป็นประเภทต่าง ๆ ได้แก่
แอนทราไซท์ (Anthracite) บิทูมินัส (Bituminous) ซับบิทูมินัส (Sub-bituminous) ลิกไนต์
(Lignite) และ พีท (Peat) ซึ่งลักษณะทั่วไปของถ่านหินประเภทต่าง ๆ นั้น
อาจกล่าวโดยเรียงตามลำดับจากคุณสมบัติต่ำไปคุณสมบัติสูงได้ ดังนี้

1.  พีท (Peat) เป็นขั้นแรกในกระบวนการเกิดถ่านหิน
    ประกอบด้วยซากพืชซึ่งบางส่วนได้สลายตัวไปแล้ว มีปริมาณออกซิเจนและความชื้นสูง
    นับได้ว่าเป็นผลิตผลชั้นแรกในกระบวนการเกิดถ่านหิน (Coalification process)

2.  ลิกไนต์ (Lignite) มีซากพืชเหลือปรากฏอยู่เล็กน้อย มีความชื้นมาก
    และเป็นถ่านหินที่ใช้เป็นเชื้อเพลิงได้

3.  ซับบิทูมินัส (Sub bituminous coals) มีลักษณะสีดำคล้ายขี้ผึ้ง
    เป็นเชื้อเพลิงที่มีคุณภาพเหมาะสมในการผลิตกระแสไฟฟ้า

4.  บิทูมินัส (Bituminous coals) เป็นถ่านหินเนื้อแน่น มีลักษณะแข็ง
    มักประกอบด้วยชั้นถ่านหินสีดำสนิท เป็นมันวาว
    ส่วนใหญ่มักจะนิยมนำมาใช้เป็นเชื้อเพลิงทดแทนน้ำมันเตาในโรงงานอุตสาหกรรม

5.  แอนทราไซต์ (Anthracite) มีลักษณะดำเป็นเงามันวาวมาก ปริมาณคาร์บอนมีสูงถึงร้อยละ
    86 ขึ้นไป มีปริมาณความชื้นต่ำมากและค่าความร้อนสูง แต่จุดไฟติดยาก
    มีปริมาณคาร์บอนร้อยละ 69 - 86 ใช้เป็นถ่านหินเพื่อการถลุงโลหะได้

รูปภาพของถ่านหินแต่ละประเภท

[]

[]

[]

[]

[]

ถ่านหิน เป็นเชื้อเพลิงชนิดที่เหมาะสมกับการใช้งานในโรงงานทั้งขนาดใหญ่ กลาง และเล็ก
ในปัจจุบันที่ราคาน้ำมันเตาได้เพิ่มสูงขึ้นอย่างต่อเนื่อง
ถ่านหินจึงถูกพิจารณาเป็นพลังงานเชื้อเพลิงทางเลือกหนึ่งที่มีราคาต้นทุนถูกกว่าซึ่งจะทำให้ในกระบวนการผลิตมีต้นทุนการผลิตที่ลดลง

ตารางเปรียบเทียบคุณสมบัติของถ่านหินแต่ละประเภท

  -------------------------------------------------------------------------
  ประเภทถ่านหิน      ค่าความร้อน     ค่าความชื้น       ปริมาณขี้เถ้า     ปริมาณกำมะถัน
  ---------------- ------------- -------------- ------------- -------------
  แอนทราไซต์        สูง            ต่ำ             ต่ำ            ต่ำ

  บิทูมินัส            สูง            ต่ำ             ต่ำ            ต่ำ

  ซับบิทูมินัส          ปานกลาง - สูง  ปานกลาง        ปานกลาง       ปานกลาง

  ลิกไนต์            ต่ำ - ปานกลาง  สูง             สูง            ต่ำ - สูง
  -------------------------------------------------------------------------

ที่มา : http://www.pea.co.th/peac1/saraburi/CABON.html

จากตาราง จะเห็นได้ว่า ถ่านหินประเภทบิทูมินัส เป็นถ่านหินที่มีคุณภาพดี ให้ค่าความร้อนสูง
ในขณะที่มีค่าความชื้นต่ำ ปริมาณขี้เถ้าและกำมะถันต่ำ ส่งผลให้เกิดมลภาวะต่อสิ่งแวดล้อมน้อย
ซึ่งตรงกับประเภทของถ่านหินที่บริษัทฯนำเข้าและจัดจำหน่าย คือ ถ่านหินประเภทบิทูมินัสทั้งหมด

คุณสมบัติของถ่านหินประเภทบิทูมินัสที่บริษัทฯ นำเข้ามาจัดจำหน่าย มีรายละเอียด ดังนี้

-   ความชื้นทั้งหมด ร้อยละ 25 - 30

-   ปริมาณขี้เถ้า ร้อยละ 5 - 9

-   ปริมาณสารระเหย ร้อยละ 38 - 40

-   คาร์บอนคงที่ ร้อยละ 39 - 40

-   กำมะถัน ร้อยละ 0.3 - 1 (Max)

-   ค่าความร้อน 5,500 - 6,500 kcal/kg

ขั้นตอนในการดำเนินงานของบริษัทฯ
จะเริ่มจากการนำเข้าถ่านหินจากเหมืองถ่านหินที่ประเทศอินโดนีเซีย ซึ่งลักษณะการจำหน่ายถ่านหิน
จะแบ่งได้เป็น 2 แบบ คือ

แบบที่ 1 ประเภทถ่านหินที่ไม่จำเป็นต้องคัดขนาด คือ ถ่านหินที่ขนถ่ายจากท่าเรือ
และสามารถนำไปจัดส่งให้กับลูกค้าได้ทันที หรือ เรียกว่า Spot Lot
ซึ่งปัจจุบันคิดเป็นสัดส่วนประมาณร้อยละ 25 ของยอดขาย โดยจะเป็นการขายที่เน้นปริมาณมาก

แบบที่ 2 ประเภทถ่านหินคัดขนาด คือ เมื่อรับถ่านหินจากท่าเรือแล้ว
จะต้องส่งเข้าไปยังโรงคัดแยกถ่านหิน โดยใช้เครื่องจักรที่มีประสิทธิภาพสูง เพื่อดำเนินการคัดแยก
คิดเป็นสัดส่วนร้อยละ 75 ของยอดขาย ซึ่งขนาดของถ่านหินที่บริษัทฯ คัดแยก
เพื่อจัดส่งให้กับลูกค้าจะมีทั้งหมด 5 ขนาด ดังนี้

+-----------------------------------------------------------------------+
| ขนาดของถ่านหิน                                                          |
+=======================================================================+
| 1.  ขนาดมากกว่า 50 mm                                                  |
+-----------------------------------------------------------------------+
| 2.  ขนาดตั้งแต่ 25 - 50 mm                                               |
+-----------------------------------------------------------------------+
| 3.  ขนาดตั้งแต่ 10 - 25 mm                                               |
+-----------------------------------------------------------------------+
| 4.  ขนาดต่ำกว่า 10 mm                                                   |
+-----------------------------------------------------------------------+
| 5.  ขนาดต่ำกว่า 5 mm                                                    |
+-----------------------------------------------------------------------+

ทั้งนี้ ขนาดถ่านหินที่มีปริมาณจำหน่ายสูงสุดคือ ขนาดตั้งแต่ 10 – 25 mm รองลงมาคือ ขนาดตั้งแต่
25 – 50 mm ซึ่งทั้ง 2 ขนาดดังกล่าวเป็นขนาดถ่านหินที่นิยมใช้ในอุตสาหกรรมสิ่งทอ
และอุตสาหกรรมอาหาร ซึ่งเป็นกลุ่มลูกค้าโดยส่วนใหญ่ของบริษัทฯ
ทั้งนี้ขนาดถ่านหินที่แตกต่างกันดังกล่าว ในการนำไปใช้งานจะขึ้นอยู่กับชนิดของหม้อไอน้ำ (Boiler)
ที่ใช้เป็นสำคัญ

สำหรับสาเหตุที่ต้องนำถ่านหินมาคัดแยกออกเป็นขนาดต่าง ๆ นั้น
เพื่อให้ขนาดมีความเหมาะสมกับระบบการลำเลียง หรือชนิดของหม้อต้มน้ำ (Boiler) ที่ใช้ เช่น
หากเป็นหม้อต้มน้ำแบบตะกร้าเลื่อน (Trailing gate) การใช้ถ่านหินจะเหมาะสมกับขนาด 10 –
25 mm หรือ 25 – 50 mm หากใช้ขนาดแตกต่างจากนี้ จะมีผลต่อประสิทธิภาพของหม้อไอน้ำ
(Boiler) และอาจส่งผลต่อการใช้งานได้

เมื่อดำเนินการคัดแยกถ่านหินตามขนาดที่ลูกค้าต้องการเรียบร้อยแล้ว
หลังจากนั้นจะจัดเก็บถ่านหินที่คัดแยกขนาดเรียบร้อยแล้วไว้ในสถานที่ที่สามารถควบคุมคุณภาพได้ตามความต้องการของลูกค้า
เมื่อได้รับคำสั่งซื้อและกำหนดระยะเวลาส่งมอบแล้ว ทางบริษัทฯ
จะประสานงานจัดส่งสินค้าให้กับลูกค้าตามกำหนดเวลาที่ตกลงกันไว้ต่อไป

  -----------------------------------------------------------------------
  3.2 การตลาดและภาวะการแข่งขัน
  -----------------------------------------------------------------------

  -----------------------------------------------------------------------

1.  การตลาด

  3.2.1.1 ตลาดถ่านหินในประเทศ

นับตั้งแต่บริษัทฯ เริ่มเปิดดำเนินธุรกิจในปี 2547 เป็นต้นมา บริษัทฯ
ได้เน้นดำเนินการด้านการตลาดเชิงรุกอย่างต่อเนื่อง ทั้งนี้เพื่อขยายฐานลูกค้า และแนะนำบริษัทฯ
ให้เป็นที่รู้จักในฐานะเป็นผู้นำเข้าและจัดจำหน่ายถ่านหินคุณภาพดี
ซึ่งช่วงเวลาดังกล่าวเป็นช่วงที่สอดคล้องกับการขยายตัวของอุตสาหกรรมถ่านหินทั้งในส่วนของตลาดโลกและตลาดภายในประเทศ
ทั้งนี้เป็นผลมาจากการขยายตัวของภาคอุตสาหกรรมการผลิต
และภาวะวิกฤติการณ์น้ำมันมีราคาปรับตัวสูงขึ้นอย่างต่อเนื่อง
จึงเกิดการหาแหล่งเชื้อเพลิงประเภทใหม่เข้ามาทดแทนน้ำมันเตา ทำให้ตลอดช่วงที่ผ่านมา บริษัทฯ
มีจำนวนลูกค้าเพิ่มขึ้นอย่างต่อเนื่อง โดยบริษัทฯ ได้กำหนดกลยุทธ์ทางการตลาดในด้านต่าง ๆ
ที่สำคัญดังนี้

กลยุทธ์การแข่งขัน

1.  ด้านผลิตภัณฑ์และการให้บริการ (Product & Service)

บริษัทฯ เน้นความละเอียด
และการพิจารณาอย่างรอบคอบในการเลือกซื้อถ่านหินจากแหล่งถ่านหินที่มีคุณภาพสูง
ตรงกับความต้องการของลูกค้า เพื่อให้ลูกค้ามีความมั่นใจได้ในคุณภาพของถ่านหินที่บริษัทฯ
เป็นผู้จัดหามาจำหน่าย โดยมีขั้นตอนเริ่มตั้งแต่การศึกษาข้อมูลแหล่งถ่านหินที่มีคุณภาพจากผู้จัดจำหน่าย
โดยจะต้องผ่านการตรวจสอบคุณภาพ โดยจะทำการเก็บตัวอย่างถ่านหินมาตรวจสอบค่าทางด้านต่าง
ๆ ทั้งค่าความร้อน ค่าคาร์บอน ค่าความชื้น ค่าขี้เถ้าที่เกิดจากการเผาไหม้
และค่าซัลเฟอร์ไดออกไซด์ ด้วยเครื่องมือการตรวจสอบที่มีประสิทธิภาพสูง เช่น
เครื่องมือตรวจสอบความชื้นด้วยแสงอินฟาเรด เครื่องมือวัดค่าความร้อน
เครื่องมือตรวจสอบสัดส่วนของถ่านหิน
รวมทั้งพิจารณาถึงปริมาณสำรองของถ่านหินที่จะสั่งซื้อจากผู้จัดจำหน่ายรายนั้น ๆ
โดยทั้งหมดจะต้องผ่านเกณฑ์ที่บริษัทฯ ตั้งไว้ บริษัทฯจึงจะสั่งซื้อถ่านหินโดยทำสัญญากับผู้จัดจำหน่าย

ทั้งนี้เมื่อมีการสั่งซื้อถ่านหินจากผู้จัดจำหน่ายแล้ว
ก่อนที่ถ่านหินจะถูกนำเข้ามายังประเทศไทยจะมีการสุ่มเพื่อตรวจสอบคุณภาพของถ่านหินอีกครั้ง
หลังจากนั้นจึงจะดำเนินการจัดส่งถ่านหินเพื่อเข้าสู่กระบวนการคัดแยกตามประเภท
และคำสั่งซื้อที่ได้รับให้กับลูกค้าต่อไป ซึ่งในเรื่องของการส่งมอบสินค้านั้น บริษัทฯ
ได้ให้ความสำคัญเป็นอย่างมาก โดยบริษัทฯ
ได้เตรียมความพร้อมด้วยรถบรรทุกขนส่งเพื่อรองรับลูกค้าตลอด 24 ชั่วโมง
ตลอดจนการให้บริการอย่างเต็มที่ทั้งก่อนและหลังการขาย

2.  ด้านการกำหนดราคาขาย (Price)

บริษัทฯ ให้ความสำคัญต่อการบริหารต้นทุนเป็นอย่างมาก ซึ่งเป็นพื้นฐานสำคัญในการกำหนดราคาขาย
ถ่านหิน โดยได้วางแผนตั้งแต่การติดต่อกับผู้จัดจำหน่ายถ่านหินในประเทศอินโดนีเซีย
ที่มีความสัมพันธ์ที่ดีกับบริษัทฯ ทำให้การกำหนดราคาแม้ว่าจะเป็นไปตามราคาตลาดโลก แต่บริษัทฯ
ก็ยังสามารถเจรจาเพื่อซื้อถ่านหินในระดับราคาที่สามารถแข่งขันได้

3.  ด้านช่องทางการจัดจำหน่าย (Place)

จากแนวโน้มที่โรงงานอุตสาหกรรมมีการเปลี่ยนการใช้เชื้อเพลิงในกระบวนการผลิตจากน้ำมันเตามาเป็นถ่านหินมากขึ้น
เพื่อลดต้นทุนการผลิต
ประกอบกับเทคโนโลยีสมัยใหม่ที่สามารถสร้างเครื่องดักจับฝุ่นละอองที่มีประสิทธิภาพให้กับหม้อไอน้ำ
(Boiler) ได้ ทำให้บริษัทฯ
วางแผนและตั้งเป้าหมายในการขยายฐานลูกค้าไปยังกลุ่มโรงงานอุตสาหกรรมที่ใช้น้ำมันเตาเพิ่มมากขึ้น
และเนื่องจากกลุ่มลูกค้าที่ใช้น้ำมันเตาเป็นเชื้อเพลิงยังมีอยู่เป็นจำนวนมาก ทางบริษัทฯ
จึงได้เตรียมวางแผนการขยายฐานลูกค้า โดยการตั้งทีมที่ปรึกษาที่มีประสบการณ์ และความชำนาญ
เพื่อเป็นทีมงานที่จะให้คำแนะนำเกี่ยวกับการเปลี่ยนแปลงหม้อไอน้ำ (Boiler)
ให้กับโรงงานอุตสาหกรรมที่กำลังจะสร้างหม้อไอน้ำ (Boiler) ใหม่หรือเปลี่ยนระบบหม้อไอน้ำ
(Boiler) มาใช้ถ่านหิน ซึ่งบริษัทฯ
จะติดต่อเข้าไปนำเสนอทางเลือกให้กับกลุ่มลูกค้าเป้าหมายเหล่านี้
เพื่อให้ข้อแนะนำในการปรับปรุงหรือเปลี่ยนหม้อไอน้ำ (Boiler) ให้ทำงานอย่างมีประสิทธิภาพ
ชี้ให้เห็นถึงประโยชน์ที่ลูกค้าจะได้รับจากการใช้ถ่านหินเป็นแหล่งเชื้อเพลิงแทนน้ำมันเตา โดยบริษัทฯ
จะเน้นการนำเสนอเกี่ยวกับค่าใช้จ่ายที่จะสามารถประหยัดได้ ซึ่งหากประสบความสำเร็จ บริษัทฯ
จะสามารถขยายฐานลูกค้าได้เพิ่มมากขึ้นกว่าเดิม

4.  ด้านการควบคุมและพิจารณาเครดิตของลูกค้า

ปัจจุบัน บริษัทฯ มีสัดส่วนปริมาณการขายสินค้าโดยให้เทอมเครดิตคิดร้อยละ 98
ของรายได้จากการขายทั้งหมด โดยบริษัทฯ
ให้ความสำคัญกับการตรวจสอบฐานะทางการเงินของลูกค้าก่อนการพิจารณาให้เทอมเครดิตอย่างละเอียดจากงบการเงิน
การพบปะ และเจรจากับเจ้าของธุรกิจ รวมทั้งการศึกษาแนวโน้มทางธุรกิจของบริษัทนั้น ๆ
ซึ่งโดยทั่วไปแล้ว บริษัทฯ จะให้เทอมเครดิตกับลูกค้าโดยส่วนใหญ่อยู่ในช่วง 30 วัน

  3.2.1.2 ตลาดถ่านหินต่างประเทศ

ปัจจุบันความต้องการถ่านหินทั่วโลกคาดว่าจะเพิ่มขึ้นอย่างมาก
เนื่องจากความต้องการใช้ถ่านหินเพื่อลดปัญหาสิ่งแวดล้อมโดยเฉพาะในการผลิตไฟฟ้า
พร้อมทั้งยังเป็นการเลี่ยงวิกฤติการณ์ราคาน้ำมันที่มีการปรับตัวสูงขึ้นอย่างต่อเนื่อง
สำหรับตลาดที่มีความต้องการถ่านหินส่วนใหญ่จะเป็นประเทศที่อยู่ในกลุ่มกำลังพัฒนา (Non-OECD)
โดยเฉพาะกลุ่มประเทศในภูมิภาคเอเชีย เช่น ประเทศจีน อินโดนีเซีย และอินเดีย เป็นต้น

[C:\Documents and Settings\Administrator\Desktop\China coal import
export New.jpg]

คณะกรรมาธิการเพื่อการพัฒนาและปฏิรูปแห่งชาติจีน (NDRC)
เปิดเผยในรายงานวิเคราะห์ตลาดถ่านหินของจีนประจำปี 2554 ว่า
ความต้องการถ่านหินของจีนยังคงรักษาระดับการเติบโตอย่างแข็งแกร่งในปี 2554
โดยได้รับแรงหนุนจากกำลังผลิตของภาคอุตสาหกรรมที่ใช้ถ่านหินซึ่งเพิ่มขึ้นอย่างรวดเร็ว
แม้ว่าจีนจะเผชิญภาวะการชะลอตัวของภาคอุตสาหกรรมตั้งแต่ช่วงครึ่งหลังของปี 2554
แต่อุตสาหกรรมรายใหญ่ทั้งหลายกลับมีอัตราการขยายตัวถึง 14%
ซึ่งกำลังการผลิตของอุตสาหกรรมที่ใช้ถ่านหินรายใหญ่ 3 ราย ได้แก่โรงไฟฟ้าพลังงานความร้อน
แร่เหล็ก และซีเมนต์ ปรับตัวเพิ่มขึ้นที่ 13.9%, 9.8% และ 17.2% ตามลำดับ เมื่อเทียบรายปี
ซึ่งส่งผลให้ความต้องการถ่านหินของจีนถีบตัวสูงขึ้นตามไปด้วย

กลยุทธ์การทางการตลาด

บริษัทฯ ให้ความสำคัญในเรื่องความสัมพันธ์กับลูกค้า
เพื่อเป็นการสร้างความมั่นใจให้กับลูกค้าว่าจะได้รับบริการที่ดี และสินค้ามีคุณภาพ
โดยกำหนดกลยุทธ์ในเบื้องต้นดังนี้

1.  ด้านผลิตภัณฑ์ และการให้บริการ

เนื่องจากลูกค้าเป็นบริษัทในต่างประเทศ การสร้างความสัมพันธ์ที่ดีต่อลูกค้า นับว่าเป็นการสร้าง
Brand ให้ลูกค้าเกิดการจดจำ และกลับมาซื้อสินค้าของบริษัทฯ
การให้บริการที่เป็นกันเองอำนวยความสะดวกให้แก่ลูกค้าในเรื่องการจัดส่ง
ระยะเวลาการส่งมอบที่แน่นอน เอกสารในการซื้อขายที่เป็นระบบของบริษัทฯ
สามารถดำเนินการให้แล้วเสร็จทันกำหนดการส่งมอบสินค้า และมีความเป็นมืออาขีพ
ซึ่งเป็นภาพลักษณ์ที่ดีแก่ลูกค้า และสร้างความมั่นใจให้แก่ลูกค้าเมื่อซื้อสินค้าจากบริษัทฯ
จะได้รับสินค้าคุณภาพดี การส่งมอบตามกำหนดเวลา

ทั้งนี้เมื่อมีการสั่งซื้อถ่านหินจากบริษัทฯ ก่อนที่ถ่านหินจะถูกนำส่งไปยังลูกค้า
จะมีการสุ่มเพื่อตรวจสอบคุณภาพของสินค้า ซึ่งการตรวจสอบคุณภาพเป็นหน่วยงานภายนอก
เพื่อให้มั่นในได้ถึงคุณภาพของถ่านหินที่ลูกค้าจะได้รับ

2.  การกำหนดราคาถ่านหิน

ราคาขายถ่านหินจะกำหนดตามค่าความร้อน (ชนิดของถ่านหิน)
ซึ่งเป็นไปตามกลไกราคาตลาดขณะนั้น ประกอบกับปัจจัยต่าง ๆ อาทิเช่น ปริมาณการสั่งซื้อ
ข้อตกลงในเรื่องคุณภาพสินค้า

3.  การจัดจำหน่าย

ขั้นตอนในการจำหน่ายถ่านหินไปยังต่างประเทศนั้น บริษัทฯ จะจำหน่ายให้กับลูกค้า หรือผู้ใช้โดยตรง
รวมถึงการขายผ่านพ่อค้าคนกลาง บริษัทฯ จะให้ลูกค้าเปิด LETTER OF CREDIT (L/C)
เป็นสกุลเงินดอลลาร์ ซึ่งเป็นสกุลเงินเดียวกับการซื้อสินค้ามาเพื่อขาย
เป็นการป้องกันความเสี่ยงอัตราแลกเปลี่ยนผันผวน

บริษัทฯ ได้ขยายฐานลูกค้าไปยังประเทศจีนซึ่งเป็นตลาดที่มีการเติบโตสูงที่สุดในโลก
โดยการทำสัญญาซื้อขายถ่านหินระยะสั้นในช่วงแรก นอกจากนี้ในปี 2555 บริษัทฯ
วางแผนการขยายฐานลูกค้าในแถบเอเชีย

1.  ภาวะการแข่งขันและแนวโน้มอุตสาหกรรม

  ภาวะการแข่งขันถ่านหินในประเทศ

ปัจจุบันภาวะอุตสาหกรรมถ่านหินได้ขยายตัวอย่างต่อเนื่อง ซึ่งเป็นผลจากราคาน้ำมันที่ปรับตัวสูงขึ้น
ทำให้อุตสาหกรรมต่าง ๆ ที่ใช้น้ำมันเตาเป็นเชื้อเพลิง
มีการปรับตัวมาใช้พลังงานทดแทนประเภทอื่นเป็นจำนวนมาก โดยเฉพาะพลังงานถ่านหิน
ซึ่งมีคุณสมบัติใกล้เคียงน้ำมันเตาแต่ราคายังต่ำกว่ามาก เมื่อเทียบกับเชื้อเพลิงประเภทอื่น ๆ
ในขณะที่ในประเทศไทยยังมีข้อจำกัดเรื่องแหล่งผลิต ซึ่งถ่านหินที่มีอยู่ในประเทศไทยคือ
ถ่านหินประเภทลิกไนต์และซับบิทูมินัส ซึ่งมีปริมาณจำกัดและถ่านหินลิกไนต์ที่มีอยู่ เป็นถ่านหินคุณภาพต่ำ
ซึ่งเท่ากับเป็นการเปิดโอกาสให้ผู้นำเข้าและจัดจำหน่ายถ่านหินคุณภาพดีจากต่างประเทศมีผลการดำเนินงานที่เติบโตอย่างต่อเนื่อง
ส่งผลให้เป็นแรงดึงดูดให้มีผู้ประกอบการรายย่อยเริ่มเข้ามาในตลาดมากขึ้น

  ภาวะการแข่งขันถ่านหินในต่างประเทศ

ประเด็นด้านพลังงานเป็นที่จับตาของทุกประเทศทั่วโลก
ในสถานการณ์ที่ความต้องการใช้พลังงานหรืออุปสงค์เพิ่มขึ้นอย่างรวดเร็ว
แต่แหล่งผลิตพลังงานหรืออุปทานยังไม่มีแนวโน้มเพิ่มขึ้นตามไปด้วยอย่างพอเพียง
สืบเนื่องการเจริญเติบโตทางเศรษฐกิจอย่างรวดเร็วของประเทศกำลังพัฒนาหรือประเทศ
emerging economies อย่างจีนและอินเดีย ในช่วงครึ่งหลังทศวรรษที่ 2533s ที่ผ่านมา
จึงเป็นที่คาดการณ์กันว่า ในปี 2573 GDP ของโลกจะสูงขึ้นกว่าปัจจุบัน (ปี 2549) เกือบ 120%
ประชากรของโลกจะเพิ่มเป็นกว่า 8,200 ล้านคน
ทำให้ความต้องการพลังงานของโลกจะสูงขึ้นกว่าปัจจุบันเกือบเท่าตัว
โดยที่ความต้องการพลังงานมากกว่าครึ่งจะมาจากประเทศกำลังพัฒนา โดยเฉพาะอย่างยิ่งในเอเชีย
อีกทั้ง
สถานการณ์ด้านพลังงานยังขึ้นอยู่กับเสถียรภาพทางเศรษฐกิจและการเมืองของภูมิภาคผู้ผลิตพลังงานอย่างมากอีกด้วย
ดังนั้น การแข่งขันเพื่อแสวงหาพลังงานของประเทศต่าง ๆ
ในโลกจึงยิ่งทวีความรุนแรงมากขึ้นทุกขณะ

[C:\Documents and Settings\Administrator\Desktop\Coal-production3
copy.jpg]

  การผลิตถ่านหินในตลาดโลก

การผลิตถ่านหินในตลาดโลกมีอัตราเพิ่มขึ้นสูงกว่าพลังงานชนิดอื่น
เนื่องจากถ่านหินเป็นพลังงานที่มีต้นทุนต่ำ ภาคอุตสาหกรรมมีความต้องการเพิ่มขึ้นอย่างต่อเนื่อง
ในระหว่างปี 2010-2012 คาดว่าจะมีอัตราการผลิตในแต่ละปีเพิ่มขึ้น 6-7%
และประเทศที่บริโภคถ่านหินมากที่สุด คือ ประเทศจีนคิดเป็นร้อยละ 45-50%
ของความต้องการทั้งโลก

  แนวโน้มอุตสาหกรรม

จากข้อมูลของสำนักงานนโยบายและแผนพลังงาน กระทรวงพลังงาน (สนพ. กระทรวงพลังงาน
www.eppo.go.th) ให้ข้อมูลเกี่ยวกับอัตราการเปลี่ยนแปลงในการใช้น้ำมันสำเร็จรูป
โดยในส่วนของน้ำมันเตามีอัตราการเปลี่ยนแปลงในการใช้ลดลงเรื่อยๆ มาตั้งแต่ปี พ.ศ.
2551-2554 โดยปริมาณการใช้ลดลง อยู่ที่ ร้อยละ 16.9 ร้อยละ 0.2 และลงประมาณร้อยละ
3.9 ตามลำดับ

[]

ตารางแสดงการใช้น้ำมันสำเร็จรูป

ที่มา : สำนักงานนโยบายและแผนพลังงาน http://www.eppo.go.th

ในขณะที่ปริมาณการต้องการใช้น้ำมันเตาปรับตัวลดลงพบว่า
จากข้อมูลของสำนักงานนโยบายและแผนพลังงาน กระทรวงพลังงาน (สนพ. กระทรวงพลังงาน
www.eppo.go.th) ในส่วนประมาณการใช้พลังงานเชิงพาณิชย์ขั้นต้น ส่วนลิกไนต์/ถ่านหิน
พบว่ามีปริมาณมากขึ้นโดยในปี 2554 มีปริมาณการใช้อยู่ที่ประมาณ 315
เทียบเท่าพันบาร์เรลน้ำมันดิบต่อวัน ซึ่งมากกว่าในปี 2553 ที่อยู่ที่ 307
เทียบเท่าพันบาร์เรลน้ำมันดิบต่อวัน ดังตารางแสดงประมาณการใช้พลังงานเชิงพาณิชย์ขั้นต้น

[]

  ตารางแสดงประมาณการใช้พลังงานเชิงพาณิชย์ขั้นต้น

  ที่มา: สำนักงานนโยบายและแผนพลังงาน http://www.eppo.go.th

  []

ภาพ : แสดงสัดส่วนการใข้เชื้อเพลิงในการไฟฟ้าในประเทศ

ที่มา :
http://www.dede.go.th/dede/images/stories/stat_dede/sit_nov_54/sit_11Nov54_Compatibility_Mode.pdf

การใช้เชื้อเพลิงในการผลิตไฟฟ้า ในเดือนพฤศจิกายน 2554 พบว่า
ยังคงมีการใช้เชื้อเพลิงจากก๊าซธรรมชาติ และถ่านหิน/ลิกไนต์ในสัดส่วนที่สูงกว่าพลังงานชนิดอื่น
โดยมีสัดส่วนการใช้ร้อยละ 70.1 และร้อยละ 22.8 ตามลำดับ

2.  กลุ่มลูกค้าเป้าหมาย

    1.  กลุ่มลูกค้าเป้าหมายในประเทศ กลุ่มลูกค้าเป้าหมายของบริษัทฯ
        โดยส่วนใหญ่จะเป็นกลุ่มโรงงานอุตสาหกรรมที่ใช้ถ่านหินเป็นเชื้อเพลิง
        ซึ่งกลุ่มลูกค้าของบริษัทฯ จะกระจายอยู่ในภาคอุตสาหกรรมต่าง ๆ ได้แก่
        อุตสาหกรรมอาหารและเครื่องดื่ม อุตสาหกรรมปูนซีเมนต์ อุตสาหกรรมกระดาษ
        และอุตสาหกรรมพลังงาน เป็นต้น

    2.  กลุ่มลูกค้าเป้าหมายในต่างประเทศ กลุ่มลูกค้าเป้าหมายของบริษัทฯ
        โดยส่วนใหญ่จะเป็นกลุ่มอุตสาหกรรมที่ใช้ถ่านหินเป็นเชื้อเพลิง ได้แก่ โรงงานผลิตไฟฟ้า
        เป็นต้น

2.  การจัดหาผลิตภัณฑ์และวัตถุดิบ

ในการจัดหาผลิตภัณฑ์และวัตถุดิบของบริษัทฯ นั้น ส่วนที่เกี่ยวข้องและทางบริษัทฯ
ให้ความสำคัญเป็นลำดับแรกคือ การคัดเลือกผู้จัดจำหน่ายถ่านหิน
โดยในการเลือกผู้จัดจำหน่ายถ่านหินนั้น ทางบริษัทฯ
จะติดต่อกับเหมืองถ่านหินและผู้จัดจำหน่ายถ่านหินที่มีความน่าเชื่อถือที่มีประสบการณ์ด้านธุรกิจถ่านหินมาเป็นอย่างดี

เมื่อมีการติดต่อซื้อขายถ่านหินกับผู้จัดจำหน่ายรายใหม่แล้ว ในเบื้องต้นทางบริษัทฯ
จะต้องจัดส่งทีมงาน เข้าไปตรวจสอบเหมืองถ่านหิน
และท่าเรือที่จะใช้ในการขนถ่ายถ่านหินเพื่อตรวจสอบและพิจารณาถึงความพร้อมของผู้จัดจำหน่าย
รวมไปถึงการเก็บตัวอย่างจากเหมืองถ่านหิน
และส่งตัวอย่างถ่านหินไปตรวจสอบที่ห้องปฏิบัติการของเอกชนที่เป็นที่ยอมรับเพื่อตรวจสอบคุณภาพของถ่านหินว่า
ตรงตามความต้องการหรือไม่ หลังจากที่ทีมงานของบริษัทฯ ได้เข้าไปตรวจสอบคุณภาพของถ่านหิน
และได้ผลการตรวจสอบคุณภาพว่า ถ่านหินมีคุณภาพดีตรงตามความต้องการแล้ว
จึงจะมีการกำหนดวันขนถ่ายสินค้า โดยในวันขนถ่ายสินค้าทางบริษัทฯ
จะจัดส่งทีมงานเข้าไปตรวจสอบสินค้าอีกครั้งก่อนทำการขนถ่ายสินค้าถ่านหินลงเรือต่อไป

บริษัทฯ มีกระบวนการในการจัดหาถ่านหินและจัดส่งสินค้าให้กับลูกค้าตามขั้นตอนต่าง ๆ ดังต่อไปนี้

1.  บริษัทฯ นำเข้าถ่านหิน
    จากเหมืองถ่านหินประเทศอินโดนีเซียซึ่งเป็นแหล่งที่มีปริมาณสำรองถ่านหินเป็นจำนวนมาก
    โดยคัดเลือกเฉพาะถ่านหินที่มีคุณภาพตรงตามความต้องการของลูกค้า โดยบริษัทฯ
    จะส่งเจ้าหน้าที่ของบริษัทฯ หรือให้บริษัทรับจ้างตรวจสอบ
    ดำเนินการเจรจาหลายขั้นตอนจนกระทั่งมั่นใจในคุณภาพของถ่านหินว่ามีคุณสมบัติที่เหมาะสมเป็นไปตามที่ต้องการหรือไม่

2.  จัดหาเรือเพื่อรับถ่านหินจากผู้ขาย โดยการขนส่งจากประเทศอินโดนีเซียเข้ามาในประเทศไทย
    ผ่านทางท่าเรือจังหวัดสมุทรสาคร

3.  เรือขนส่งถ่านหิน จะต้องผ่านด่านศุลกากรที่อำเภอแม่กลอง จังหวัดสมุทรสงคราม
    เพื่อผ่านพิธีการทางศุลกากรและชำระค่าอากรนำเข้าถ่านหิน และภาษีมูลค่าเพิ่ม

4.  ถ่านหินที่มาถึงท่าเรือบางส่วนจะถูกจัดส่งให้กับลูกค้าโดยตรง
    และบางส่วนจะถูกนำเข้าจัดเก็บในคลังสินค้า เพื่อทำการคัดแยกขนาดของถ่านหินเป็นขนาดต่าง
    ๆ ตามความต้องการของลูกค้า โดยใช้เครื่องจักรที่มีประสิทธิภาพสูง

5.  ประสานงานกับลูกค้า ยืนยันกำหนดการส่งมอบ
    และส่งมอบสินค้าตามกำหนดเวลาที่ลูกค้าต้องการ โดยใช้รถบรรทุกเป็นพาหนะหลักในการขนส่ง

ภาพสรุปขั้นตอนการจัดหาวัตถุดิบของบริษัท

กรณีการใช้เรือ Barge : หากเป็นการใช้เรือ Barge
(เรือที่มีขนาดระวางบรรทุกสินค้าได้ประมาณ 8,000 – 10,000 ตันต่อลำต่อเที่ยว)
จะสามารถขนส่งถ่านหินจากประเทศอินโดนีเซีย เข้ามาถึงท่าเรือที่บริษัทเช่าอยู่ที่ อำเภอเมือง
จังหวัดสมุทรสาครได้โดยตรง

[Ę]

ภาพสรุปขั้นตอนการจัดหาวัตถุดิบของบริษัท (ต่อ)

กรณีการใช้เรือ Vessel : หากเป็นการใช้เรือ Vessel
(เรือที่มีขนาดระวางบรรทุกสินค้าได้ประมาณ 10,000 – 100,000 ตันต่อลำต่อเที่ยว)
จะขนส่งถ่านหินจากประเทศอินโดนีเซีย เข้ามายังประเทศไทย
โดยจะต้องขนถ่ายถ่านหินลงเรือขนาดเล็ก (Lighter) ที่ท่าเรือบริเวณเกาะสีชัง จังหวัดชลบุรี
ก่อนจะเข้ามาส่งที่ท่าเรือบริเวณแม่น้ำท่าจีนไปยังท่าเรือที่บริษัทฯ เช่าอยู่ที่ อำเภอนครหลวง
จังหวัดพระนครศรีอยุธยา หรือคลังสินค้าที่จังหวัดชลบุรี ต่อไป

[vessel_3 copy]

ปัจจุบัน บริษัทฯ มีคลังสินค้าและโรงคัดแยกถ่านหินรวม 4 แห่ง
เพื่อให้สามารถรองรับและตอบสนองต่อความต้องการใช้ถ่านหินแก่กลุ่มลูกค้าที่อยู่ในบริเวณรอบ ๆ
พื้นที่ของคลังสินค้าและโรงคัดแยกดังกล่าว โดยคำนึงถึงระยะเวลาการส่งมอบที่รวดเร็ว
และทันเวลาต่อการใช้งาน ดังนี้

1.  คลังสินค้าและโรงคัดแยกถ่านหิน แห่งที่ 1 ตั้งอยู่ เลขที่ 99/99 หมู่ 2 ตำบลนาดี
    อำเภอเมือง จังหวัดสมุทรสาคร เพื่อรองรับกลุ่มลูกค้าหลักของบริษัทฯ บริเวณถนนเศรษฐกิจ
    จังหวัดสมุทรสาคร นครปฐม สมุทรปราการ กรุงเทพมหานคร และจังหวัดอื่น ๆ
    ในบริเวณใกล้เคียง

ปัจจุบันคลังสินค้าและโรงคัดแยกถ่านหิน แห่งที่ 1 มีขนาดพื้นที่ทั้งหมดรวม 35-1-82 ไร่
โดยมีกำลังการผลิตสูงสุด 6,000 ตันต่อวัน

โดยปัจจุบันมีขนาดพื้นที่สามารถเก็บสต็อกถ่านหินได้ในปริมาณสูงสุด 200,000 ตัน
โดยคลังสินค้าและโรงคัดแยกถ่านหินแห่งที่ 1 นี้
ปัจจุบันรองรับการให้บริการจำหน่ายถ่านหินแก่ลูกค้าในบริเวณโดยรอบพื้นที่จังหวัดสมุทรสาคร
และจังหวัดใกล้เคียง

2.  คลังสินค้าและโรงคัดแยกถ่านหิน แห่งที่ 2 ตั้งอยู่ เลขที่ 88 หมู่ที่ 6 ตำบลหนองชุมพล
    อำเภอเขาย้อย จังหวัดเพชรบุรี

ปัจจุบันคลังสินค้าและโรงคัดแยกถ่านหิน แห่งที่ 2 มีขนาดพื้นที่ทั้งหมดรวม 177-3-75.9 ไร่
(ทั้งนี้พื้นที่ดังกล่าวสามารถใช้เป็นส่วนของคลังสินค้าและโรงคัดแยกถ่านหินได้สูงสุดประมาณ 90 ไร่
โดยพื้นที่ส่วนที่เหลือจะเป็นป่ายูคาลิปตัสที่ปลูกไว้เพื่อป้องกันการฟุ้งกระจายของฝุ่นละอองถ่านหิน)
มีกำลังการผลิตสูงสุดเท่ากับ 2,000 ตันต่อวัน
และมีขนาดพื้นที่สามารถเก็บสต็อกถ่านหินได้ในปัจจุบันเท่ากับ 250 ตัน

3.  คลังสินค้าแห่งที่ 3 ซึ่งขณะนี้กำลังอยู่ระหว่างการก่อสร้าง โดยคลังสินค้าดังกล่าว ตั้งอยู่ เลขที่
    8/1 หมู่ที่ 1 ตำบลแม่ลา อำเภอนครหลวง จังหวัดพระนครศรีอยุธยา
    เพื่อรองรับกลุ่มลูกค้าของบริษัทฯ ในพื้นที่ภาคเหนือ ภาคตะวันออกเฉียงเหนือ
    และภาคกลางตอนบน โดยดำเนินการให้เป็นท่าเรือ ลานเก็บกอง และโรงคัดแยกถ่านหิน
    โดยสามารถเก็บสต็อกถ่านหินได้ในปริมาณสูงสุดถึง 300,000 ตัน และบริษัทฯ
    ได้ยื่นขอรับการส่งเสริมการลงทุนจาก BOI

4.  คลังสินค้าแห่งที่ 4 สำนักงานสาขาจังหวัดชลบุรี ตั้งอยู่ที่ 113/27 หมู่ที่ 1 ถนนสุขุมวิท
    กม.123 ตำบลทุ่งสุขลา อำเภอศรีราชา จังหวัดชลบุรี พื้นที่ขนาด 14 ไร่
    โดยปัจจุบันมีกำลังการผลิตสามารถคัดแยกถ่านหินได้ประมาณ 2,000 ตันต่อวัน
    และมีพื้นที่สามารถเก็บสต็อกถ่านหินได้ประมาณ 100,000 ตัน ภายในปี 2555
    จะยกเลิกการใช้คลังสินค้าที่จังหวัดชลบุรี

    2.  สัญญาสำคัญที่เกี่ยวข้องในการดำเนินธุรกิจ

1.  สัญญาเช่าสำนักงาน

คู่สัญญา : บริษัท เอเชีย ไบโอแมส จำกัด (เดิมคือ บริษัท อุตสาหกรรม ผงธูปไทย จำกัด)

วันที่ลงนาม : 1 มกราคม 2554

อัตราค่าเช่า : อัตราค่าเช่าเดือนละ 171,040.00 บาท

สาระสำคัญของสัญญา : - ผู้ให้เช่าตกลงให้ผู้เช่าเช่าอาคารสำนักงาน เลขที่ 273/1 ถนนพระราม
2 แขวงแสมดำ เขตบางขุนเทียน กรุงเทพมหานคร

-   สัญญามีกำหนดอายุ 3 ปี เริ่มอายุการเช่าตั้งแต่วันที่ 1 มกราคม 2554 ถึง วันที่ 31 ธันวาคม
    2556

-   วัตถุประสงค์การเช่าเพื่อให้บริษัทฯ ใช้พื้นที่อาคารสำนักงานกรรมสิทธิ์ของผู้ให้เช่า ขนาดพื้นที่
    684.16 ตารางเมตร เป็นสำนักงานของบริษัท

2.  สัญญาเช่าที่ดิน เพื่อใช้เป็นสำนักงานสาขา แห่งที่ 1

คู่สัญญา : บริษัท พรปรีชา จำกัด

วันที่ลงนาม : 1 มกราคม 2554

อัตราค่าเช่า : อัตราค่าเช่าเดือนละ 150,000 บาท

สาระสำคัญของสัญญา : - ผู้ให้เช่าตกลงให้ผู้เช่าเช่า โฉนดเลขที่ 122 123 59394 และ 86564
ตั้งอยู่ที่ หมู่ 2 ตำบลนาดี อำเภอเมือง จังหวัดสมุทรสาคร รวมทั้งสิ่งปลูกสร้างที่มีอยู่แล้ว
หรือจะมีขึ้นในภายภาคหน้า

-   สัญญามีกำหนดอายุ 3 ปี เริ่มอายุการเช่าตั้งแต่วันที่ 1 มกราคม 2554 ถึง วันที่ 31 ธันวาคม
    2556

-   วัตถุประสงค์การเช่าเพื่อให้บริษัทฯ ใช้พื้นที่กรรมสิทธิ์ของผู้ให้เช่า เป็นสำนักงาน สาขา แห่งที่
    1 ตั้งอยู่เลขที่ 99/99 หมู่ที่ 2 ตำบลนาดี อำเภอเมือง จังหวัดสมุทรสาคร
    เพื่อใช้เป็นพื้นที่สำหรับก่อสร้างคลังสินค้าและโรงคัดแยกถ่านหิน
    เพื่อรองรับปริมาณความต้องการของกลุ่มลูกค้า
    ซึ่งส่วนใหญ่เป็นกลุ่มลูกค้าที่มีพื้นที่โรงงานตั้งอยู่ในบริเวณถนนเศรษฐกิจ อำเภอเมือง
    จังหวัดสมุทรสาคร โดยปัจจุบัน บริษัทฯ มีจำนวนลูกค้าสำหรับการให้บริการของสำนักงาน
    สาขา แห่งที่ 1 คิดเป็นร้อยละ 70 ของจำนวนลูกค้าที่ให้บริการทั้งหมด

3.  สัญญาเช่าที่ดิน

คู่สัญญา : ผู้ให้เช่ารายหนึ่ง ซึ่งมิได้เป็นบุคคลที่เกี่ยวข้องกันกับบริษัทฯ

วันที่ลงนาม : 8 มิถุนายน 2553

สาระสำคัญของสัญญา : - ผู้ให้เช่าตกลงให้เช่าที่ดิน จำนวนรวม 8 โฉนด โดยมีขนาดเนื้อที่รวม
20.86 ไร่ ตั้งอยู่ที่ อำเภอนครหลวง จังหวัดพระนครศรีอยุธยา
เพื่อวัตถุประสงค์ในการวางหรือขนถ่ายสินค้า ถ่านหิน หรือสินค้าอื่น ๆ
ในการประกอบธุรกิจตามความประสงค์ของผู้เช่า

4. สัญญาเช่าที่ดิน

คู่สัญญา : บริษัท สยามคอมเมอร์เชียล ซีพอร์ท จำกัด ซึ่งมิได้เป็นบุคคลที่เกี่ยวข้องกันกับบริษัทฯ

วันที่ลงนาม : 30 มีนาคม 2552 และ 7 สิงหาคม 2552

สาระสำคัญของสัญญา : - ผู้ให้เช่าตกลงให้เช่าที่ดิน จำนวนรวม 5 โฉนด โดยมีขนาดเนื้อที่รวม
22,328 ตารางเมตร ตั้งอยู่ที่ตำบลทุ่งสุขลา อำเภอศรีราชา จังหวัดชลบุรี
เพื่อวัตถุประสงค์ในการวางหรือขนถ่ายสินค้า ถ่านหิน หรือสินค้าอื่น ๆ
ในการประกอบธุรกิจตามความประสงค์ของผู้เช่า

-   สัญญามีกำหนดอายุ 3 ปี เริ่มอายุการเช่าตั้งแต่วันที่ 1 เมษายน 2552 ถึง วันที่ 31 มีนาคม
    2555

2.  ผลกระทบต่อสิ่งแวดล้อม

บริษัทฯ ตระหนักถึงปัญหาด้านสิ่งแวดล้อมที่จะเกิดขึ้นจากการดำเนินธุรกิจของบริษัทฯ เป็นอย่างดี
เนื่องจากบริษัทฯ ดำเนินธุรกิจนำเข้า คัดแยก และจัดจำหน่ายถ่านหิน
ซึ่งอาจจะมีผลกระทบที่เกิดขึ้นคือ การมีฝุ่นฟุ้งกระจายรอบบริเวณโรงงานคัดแยกและคลังเก็บสินค้า
ท่าเรือ และบริเวณที่รถบรรทุกขนส่งสินค้าจะนำสินค้าไปจัดส่งให้กับลูกค้า ทางบริษัทฯ
จึงมีมาตรการต่าง ๆ ในส่วนของสิ่งแวดล้อมทั้งมลภาวะทางเสียง ทางอากาศ และทางน้ำ
โดยบริเวณคลังสินค้าและโรงคัดแยกของบริษัทฯ ทั้ง 3 แห่ง ได้แก่ สาขาจังหวัดสมุทรสาคร
จังหวัดเพชรบุรี และจังหวัดชลบุรี ซึ่งเป็นสาขาที่มีกระบวนการคัดแยกถ่านหินนั้น บริษัทฯ
ได้มีการสร้างอาคารคลุมเครื่องจักรเพื่อป้องกันเสียงและฝุ่นละอองออกสู่ภายนอก
ในส่วนของถ่านหินที่อยู่ภายนอกอาคาร บริษัทฯ ได้ใช้ผ้าใบคลุมบนกองถ่านหิน และมีระบบฉีดน้ำรอบ
ๆ บริเวณ เพื่อป้องกันไม่ให้ฝุ่นฟุ้งกระจาย และเพื่อเป็นการป้องกันมลภาวะทางน้ำ บริษัทฯ
ได้สร้างบ่อพัก พร้อมกับคูน้ำโดยรอบพื้นที่คลังสินค้าและโรงคัดแยก
เพื่อป้องกันน้ำจากถ่านหินไหลออกไปภายนอกโดยตรง นอกจากนี้ในส่วนของการขนส่งถ่านหิน บริษัทฯ
จะใช้ผ้าใบปิดคลุมบนรถบรรทุกขนส่งถ่านหินทุกคันอย่างมิดชิด
และจะต้องผ่านการตรวจสอบก่อนที่รถจะเคลื่อนที่ออกจากบริเวณท่าเรือ และคลังสินค้า
สำหรับบริเวณท่าเรือซึ่งจะเป็นจุดขนย้ายถ่านหินไปยังลูกค้าหรือโรงงานคัดแยกจะมีระบบสเปรย์น้ำเพื่อป้องกันฝุ่นฟุ้งกระจายเช่นกัน
ซึ่งจากนโยบายและมาตรการต่าง ๆ ที่ทางบริษัทฯ
ได้จัดทำขึ้นเพื่อป้องกันปัญหาและผลกระทบต่อสิ่งแวดล้อมที่กล่าวมานั้น เกิดจากการที่บริษัทฯ
ได้ใส่ใจและให้ความสำคัญเป็นอย่างยิ่งต่อมาตรการด้านการป้องกันปัญหาและผลกระทบต่าง ๆ
ที่อาจจะเกิดขึ้นได้ ซึ่งนอกจากการออกมาตรการต่าง ๆ
เพื่อป้องกันปัญหาที่อาจจะเกิดขึ้นก่อนล่วงหน้าแล้ว บริษัทฯ
ยังให้ความสำคัญกับการปรับปรุงและแก้ไขมาตรการต่าง ๆ
ที่มีอยู่ให้มีประสิทธิภาพดียิ่งขึ้นกว่าเดิมด้วย

บริษัทฯ
ได้ตระหนักดีถึงการสร้างความเข้าใจและความไว้วางใจจากชุมชนที่อยู่อาศัยโดยบริเวณรอบพื้นที่คลังสินค้าและโรงคัดแยกทั้ง
4 แห่ง บริษัทฯ จึงได้จัดตั้งหน่วยมวลชนสัมพันธ์ด้านสิ่งแวดล้อม เพื่อทำหน้าที่ต่าง ๆ
ที่เกี่ยวข้องกับการอนุรักษ์
การป้องกันและแก้ไขปัญหาสภาพสิ่งแวดล้อมที่อาจจะเกิดขึ้นโดยรอบพื้นที่ชุมชนที่อาศัยอยู่

พร้อมกับดูแลปัญหาข้อร้องทุกข์ของชาวบ้านที่อยู่ในบริเวณนั้น